SET ปิดเช้ารูดกว่า 8 จุด รับปัจจัยนอกปท.กดดัน-Fund Flow ไหลออกต่อเนื่อง
SET ปิดเช้ารูดกว่า 8 จุด รับปัจจัยนอกปท.กดดัน-Fund Flow ไหลออกต่อเนื่อง โดยดัชนีปิดเช้านี้ที่ระดับ 1,711.76 จุด ลดลง 8.76 จุด หรือ 0.51% มูลค่าการซื้อขาย 2.8 หมื่นลบ.
8 ต.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (8 ต.ค.61) ที่ระดับ 1,711.76 จุด ลดลง 8.76 จุด หรือ 0.51% มูลค่าการซื้อขาย 2.8 หมื่นลบ.
ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ ผันผวนทั้งในแดนบวก-ลบในกรอบ 1,710-1,730 จุด เนื่องจากปัจจัยนอกประเทศยังกดดันอยู่ โดยนักลงทุนยังไม่วางใจต่อการดีดตัวขึ้นของตลาดฯ เนื่องจากยังจับตาค่าเงินในภูมิภาคที่อ่อนค่าเร็ว โดยเงินบาทก็ยังอ่อนค่าอยู่ ทำให้แรงขายของนักลงทุนต่างชาติยังมีอิทธิพลอยู่
นอกจากนี้ ประเด็นสงครามการค้าระหว่างจีน และสหรัฐฯ ก็เริ่มส่งผลกระทบเป็นรูปธรรมมากขึ้น ด้านตลาดหุ้นในภูมิภาคเอเชียเช้านี้ส่วนใหญ่ติดลบกัน ยกเว้นตลาดในกลุ่ม TIP ที่ดูดีกว่าตลาดอื่นในภูมิภาค โดยตลาดหุ้นอินโดนีเซีย และตลาดหุ้นฟิลิปปินส์สามารถยืนในแดนบวกได้หลังจากที่ได้ปรับตัวลงไปมากแล้ว
สำหรับแนวโน้มการลงทุนในช่วงบ่ายนี้ น.ส. ธีรดา กล่าวว่า ตลาดฯคงจะยังเผชิญแรงขายทำกำไร ซึ่งถ้าดัชนีฯดีดตัวขึ้นไปได้ก็ไม่น่าจะเกิน 1,725 จุด ส่วนแนวรับให้ไว้ที่ 1,715-1,710 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
IVL มูลค่าการซื้อขาย 2,199.34 ล้านบาท ปิดที่ 58.25 บาท ลดลง 2.75 บาท
BEAUTY มูลค่าการซื้อขาย 2,063.03 ล้านบาท ปิดที่ 9.75 บาท ลดลง 0.65 บาท
PTT มูลค่าการซื้อขาย 1,598.29 ล้านบาท ปิดที่ 52.50 บาท ราคาไม่เปลี่ยนแปลง
PTTGC มูลค่าการซื้อขาย 1,486.92 ล้านบาท ปิดที่ 79.25 บาท ลดลง 1.50 บาท
EA มูลค่าการซื้อขาย 1,248.64 ล้านบาท ปิดที่ 45.00 บาท ลดลง 2.25 บาท